[{"text_idx": "#000001", "text": "Herri guziek botoa emanik, herriko etxeen %70 eta biztanleen %66 agertu dira elkargo bakarraren alde. Baietzak herri bat galdu du iaztik, baina 3.766 biztanle irabazi"}, {"text_idx": "#000002", "text": "Prefetak ezarritako langetara iritsi bakarrik ez, aise gainditu ditu Ipar Euskal Herriko elkargo bakarrak. Eman dute boza jada Lapurdi, Baxenabarre eta Zuberoako herri guziek \u2014Jeztaze eta Eskiula kanpo eta Biarnoko Lixoze barne\u2014, eta %70ek eman diote baietza HELEP bakarrari. Biztanleriari dagokionez ere aldekotasun handia erakutsi dute azken emaitzek: herritarren %66 ordezkatzen dituzten herriek eman diote baietza proiektuari."}, {"text_idx": "#000003", "text": "Joan den urteko udazkenean ere eskatu zien prefetak herriko etxeei elkargoari buruz iritzia emateko, eta orduko emaitzak kontuan hartuta balirudike alde handirik ez dagoela. Izan ere, orduko hartan herrien %71k et biztanleriaren %65ek babestu zuten elkargoa. Zenbaki absolututan ere antzekoa da emaitza: 112 herrik eman zioten baietza elkargoari joan den urtean, eta aurten 111k. Kontrakoek bi herri irabazi dituzte: 45 herrik eman zuten ezezkoa iaz, eta aurten 47k. Horien artean da Baxenabarreko Ezterenzubi, joan den urtean berdinketan gelditu zen herria."}, {"text_idx": "#000004", "text": "Biztanleriari begiratuta, alta, handiagoa da aldea: 3.766 biztanle irabazi ditu baiezkoak joan den urteari alderatuta, eta ezezkoak 419 galdu. Ici et Maintenant taldeko Vianney Cierek hurbiletik segitu ditu elkargoaren bozketak \u2014hark kudeatu du icipaysbasque.fr webgunea eta mapa interaktiboa\u2014, eta azaldu duenez, bi fenomenok esplika dezakete biztanleriaren aldaketa hori: \u00abIpar Euskal Herriak 2.992 biztanle irabazi ditu urte batean, batetik, baina 3.766 biztanle gehiago daude baiezkoaren alde, beraz, badago irabazi bat aldekoentzat, eta galera bat ezezkoentzat\u00bb."}, {"text_idx": "#000005", "text": "Emaitzak xehekiago aztertu behar dira datu horiek ulertzeko. Hain justu, emaitza orokorrean sumatzen ez bada ere, hamabi herrik aldatu dute iritziz joan den udazkenetik hona. Baiezkotik ezezkora pasatu dira sei herri: Lapurdiko Lekuine, Baxenabarreko Larzabale, Ibarrola eta Uharte Garazi, eta Zuberoako Hauze eta Gamere-Zihiga. Ezterenzubi neutrotik ezezkora pasatu da. Kontra bozkatzetik baiezkora pasatu dira, berriz, bertze bortz herri: Lapurdiko Getaria, Amikuze eskualdeko Amorotze-Zokotze, Behauze eta Amenduze (Baxenabarre) eta Biarnoko Lixoze. Azken horiek jendetsuagoak dira kontrako norabidea egin dutenak baino, eta horregatik biztanleen aldea: Getariak, adibidez, mila herritarretik goiti ditu."}, {"text_idx": "#000006", "text": "Iritzi aldaketak arrazoi ezberdinengatik esplika daitezkeela uste du Anita Lopepe EH Baiko bozeramaileak: \u00abBatzuentzat informazio bilketa izan da konbentzitzeko bide bat, baina beste batzuek erreserbak zituzten, eta ez dira konbentzituak izan\u00bb. Hori baino gehiago ere badela uste du, halere. \u00abErran behar da larrazkeneko eta oraingo bozketen artean kontrakoen kanpaina biziki aktiboa izan dela, ez beti hain duina. Eta horrek ere ondorioak izan ditu\u00bb. Anitzek salatu izan dute, erraterako, Jean Jacques Lasserre Pirinio Atlantikoetako presidenteak eta Barthelemy Agerre Lu\u0308ku\u0308zeko auzapezak osatutako zentro-eskuineko taldeak eragindako \u00abpresioa\u00bb; bertzeak bertze, kontra bozkatuko zuten herriei faboreak eskainiz. Inork ez du egundaino halakorik frogatu."}, {"text_idx": "#000007", "text": "Gauza bat argiki erran daitekeela uste du Cierek, halere: \u00abKomunikazio estrategia antolatu bat egon da kontrakoen partetik\u00bb. Horren adibide izan daitezke herri batzuek bozken datak ez zabaltzeko egin duten ahalegina, ezezko emaitza ugari aldi berean argitaratu izana, edota gaur egun helegiteekin dagoen nahastea."}, {"text_idx": "#000008", "text": "Hortik kanpo ere, dena den, oro har auzapezek herriko etxeetako bozketetan eragin handia izan dutela uste du Cierek. Getarian, erraterako, udazkeneko bozketan hautetsiek ez zioten auzapezari segitu, eta kontra bozkatu zuen gehiengoak. Oraingoan, aldiz, baiezkora lerratu dira. Hiru salbuespen baizik ez dira izan: \u00abSorpresak izan dira Itsasun, Akamarren eta Samatzen, baiezkoa bozkatu baitu hautetsien gehiengoak. Hor auzapezak bakarturik gelditu dira\u00bb. Kontrakoek lana egin duten bezala, aldekoek ere egin duten seinale. Cierek azaldu duenez, sentsibilitate ezberdinetako hautetsiak aritu dira \u00absentsibilizazio eta azalpen pedagogiko\u00bb lanetan."}, {"text_idx": "#000009", "text": "Orokorrean balorazio baikorra egin du Lopepek emaitzei buruz. \u00abJoanen gara gehiengo handi-handi batekin, herrien erdia eta populazioaren erdia aise gaindituz. Horrek adierazten du argi eta garbi Ipar Euskal Herrian -ez bakarrik posizio ideologiko batzuetan, baina bai elementuak eskuetan eta lurraldeari begirako gogoeta sakona eraman ondoan- hautetsien gehiengo batek nahi duela instituzio bat ukan dezan behingoz Ipar Euskal Herriak\u00bb."}, {"text_idx": "#000010", "text": "Lana ez dago bukatua, halere. 2017ko urtarrilean elkargoa martxan jarri arte hainbat urrats egin beharko dituzte hautetsi eta eragileek. Gaur dute horietako bat: Hautetsien Kontseiluko administrazio kontseilua bilduko da Baionan, elkargoa martxan jarriko duen lantaldea osatzeko. Desadostasunak daude hautetsien artean, hor ere. Hain zuzen, elkargoaren kontrakoek nahi dute gaur egungo hamar elkargoetako presidenteek soilik parte har dezaten lantalde horretan, Hautetsien Kontseiluko kiderik gabe. Elkargoaren aldekoek, ordea, denen parte hartzea bermatu nahi dute."}, {"text_idx": "#000011", "text": "Hurrengo urratsa, fite etorriko dena, prefetaren erabakia izanen da. Izan ere, herriko etxeen bozkak kontuan hartuta erabaki ofizial bat publikatu beharko du prefetak laster, Ipar Euskal Herriko 158 herriak elkargo bakarrean bilduko direla dioena."}, {"text_idx": "#000012", "text": "Hortik aitzina, elkargoa bera martxan jartzea izanen da erronka. Lopepek uste du ez dela trabarik gabeko prozesua izanen. \u00abAkatsa litzateke pentsatzea orain HELEP bakarrarena erabakia dela gero etapak bata bestearen atzetik biziki fite etorriko direla. Martxan ezartzeko pasatuko da denbora bat, eta ez da erraza izanen, zeren eta hor ere gauza guziak ez dira aho batez eginen\u00bb. Gauza bera uste du Cierek ere. \u00abKirol eremura eramanez, bozketa litzateke joko zelaira sartzeko ematen diguten baimena, baina orain partida hasiko da, eta horretarako lurraldea antolatu beharko da, bakoitzaren papera zehaztu, lana koordinatu... Hori hilabete eta urteetako lana izanen da. Oinarriak jarri ditugu, baina orain prozesu bat dago egiteko\u00bb."}, {"text_idx": "#000013", "text": "\u00abHizkuntza politika nola indartu aztertu behar dugu\u00bb"}, {"text_idx": "#000014", "text": "Gutun-azalean boza eta herriko gobernua"}]